Document ID: 32000R2905

Kommissionens forordning (EF) nr. 2905/2000
af 29. december 2000
om åbning af toldkontingenter ved indførsel i Det Europæiske Fællesskab af visse forarbejdede landbrugsprodukter med oprindelse i Schweiz og Liechtenstein
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved Kommissionens forordning (EF) nr. 2491/98(2), særlig artikel 7, stk. 2,
under henvisning til Rådets afgørelse 2000/239/EF af 13. marts 2000 om indgåelse af en aftale i form af brevveksling mellem Det Europæiske Fællesskab på den ene side og Det Schweiziske Forbund på den anden side om protokol nr. 2 til overenskomsten mellem Det Europæiske Økonomiske Fællesskab og Schweiz(3), særlig artikel 2, og
ud fra følgende betragtninger:
(1) De årlige toldkontingenter, der er nævnt i punkt III, stk. 1 og 3, i aftalen i form af brevveksling mellem Det Europæiske Fællesskab på den ene side og Det Schweiziske Forbund på den anden side om protokol nr. 2 til overenskomsten mellem Det Europæiske Økonomiske Fællesskab og Schweiz, i det følgende benævnt aftalen(4), bør åbnes for år 2001.
(2) De årlige kontingenter, der er nævnt i punkt III, stk. 1, i aftalen, skal forhøjes med 10 % for 2001, som fastsat i punkt III, stk. 2.
(3) Det årlige kontingent for varer under KN-kode 22021000 og ex 2202 90 10, som fastsat i aftalens punkt III, stk. 3, er udnyttet fuldt ud og skal derfor forhøjes med 10 % for 2001, som fastsat i punkt III, stk. 3, tredje led.
(4) De præferencebestemmelser, der er fastsat i frihandelsaftalen mellem Det Europæiske Økonomiske Fællesskab og Det Schweiziske Forbund af 22. juli 1972, er blevet udvidet til også at omfatte Fyrstendømmet Liechtenstein ved en tillægsoverenskomst, godkendt ved Rådets forordning (EØF) nr. 2840/72 af 18. december 1972(5), og de i nærværende forordning fastsatte bestemmelser skal derfor også finde anvendelse på varer med oprindelse i Liechtenstein.
(5) I Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(6), senest ændret ved forordning (EF) nr. 2787/2000(7), er der foretaget en konsolidering af bestemmelserne om forvaltning af toldkontingenter, hvor afskrivningen finder sted i kronologisk rækkefølge på grundlag af datoen for antagelsen af angivelserne til overgang til fri omsætning.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for bilag I -
UDSTEDT FØLGENDE FORORDNING:
Artikel 1
De fællesskabskontingenter for indførsel af varer med oprindelse i Schweiz og Liechtenstein, der er anført i bilaget til denne forordning, åbnes med toldfritagelse fra den 1. januar til den 31. december 2001.
For indførsel af varer henhørende under KN-kode 22021000 og ex 2202 90 10 der overskrider disse kontingentmængder, anvendes en toldsats på 9,1 %.
Artikel 2
De fællesskabstoldkontingenter, der er fastsat i artikel 1, forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. januar 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. december 2000.

Labels: 3
18
6